การบินไทย ดำเนินการตามแผนฟื้นฟูกิจการ สามารถลดค่าใช้จ่ายได้มูลค่า 44,800 ล้านบาทต่อปี
นายปิยสวัสดิ์ อัมระนันทน์ ประธานคณะผู้บริหารแผนฟื้นฟูกิจการ บริษัท การบินไทย จำกัด (มหาชน) เปิดเผยถึงความคืบหน้าดำเนินการตามแผนฟื้นฟูกิจการของการบินไทย ในภาพรวมกว่า 1 ปี ว่า การดำเนินงานตามกระบวนการฟื้นฟูกิจการ พัฒนาจากการระดมสมองของพนักงานทุกระดับกว่า 400 โครงการ ส่งผลให้สามารถลดค่าใช้จ่ายได้มูลค่า 44,800 ล้านบาทต่อปี เปรียบเทียบกับปริมาณการผลิตที่ใกล้เคียงกับปี 2562 ค่าใช้จ่ายจำนวนดังกล่าวคิดเป็นร้อยละ 77 ของเป้าหมายที่กำหนดไว้ในแผนปฏิรูปธุรกิจมีโครงการสำคัญๆ ครอบคลุมด้านต่างๆ อาทิ ด้านบุคลากร 16,000 ล้านบาท ด้านประสิทธิภาพฝูงบินและการใช้น้ำมันเชื้อเพลิง 12,000 ล้านบาท ฯลฯที่ผ่านมาได้รับความร่วมมือจากพนักงานทุกระดับเป็นอย่างดี ในการสมัครใจเข้าร่วมรับการกลั่นกรองในโครงการปรับโครงสร้าง มีพนักงานที่เสียสละเข้าร่วมโครงการรวมกว่า 6,000 คน เมื่อเปรียบเทียบกับในปี 2562 มีจำนวนบุคลากรรวมแรงงานภายนอก 29,500 คน ปัจจุบันมีพนักงาน 14,900 คน ส่งผลให้ค่าใช้จ่ายบุคลากรลดลงจากเดือนละกว่า 2,600 ล้านบาทต่อเดือน เหลือกว่า 600 ล้านบาทต่อเดือน จำนวนผู้บริหารทุกระดับลดลงในสัดส่วนร้อยละ 35 ส่งผลให้ประสิทธิภาพและความคล่องตัวในการทำงานสูงขึ้น ส่วนการปรับโครงสร้างหนี้ การบินไทยได้ขยายเวลาการชำระหนี้ออกไป 5-7 ปี โดยการพักชำระหนี้ เงินต้นและดอกเบี้ย 2-3 ปี ปรับลดภาระหนี้ในส่วนดอกเบี้ยตามภาระผูกพันเดิมเหลือร้อยละ 1.5 ปรับลดภาระผูกพันตามสัญญาเช่า/เช่าซื้อเครื่องบิน และเพิ่มทางเลือกในการชำระหนี้ ตามกรอบการดำเนินการที่ได้ระบุไว้ในแผนฟื้นฟูกิจการนอกจากนี้ ยังมีแผนปลดระวางเครื่องบิน ที่มีอายุการใช้งานมาเป็นระยะเวลานาน มีอัตราการสิ้นเปลืองน้ำมันเชื้อเพลิงสูงเพื่อจำหน่าย 42 ลำ ยกเลิกสัญญาเช่าและเช่าซื้อ 16 ลำ จะทำให้บริษัทฯ มีฝูงบินรวม 58 ลำ รวมถึงฝูงบิน A320 ซึ่งสายการบินไทยสมายล์เช่าดำเนินการ 20 ลำ ซึ่งฝูงบินปัจจุบันมีความทันสมัยประหยัดน้ำมันเชื้อเพลิงสูง สามารถลดต้นทุนได้ถึงปีละ 12,000 ล้านบาท ขณะที่ระหว่างเดือนเมษายน 2563 - ตุลาคม 2564 บริษัทมีรายได้จากเที่ยวบินขนส่งสินค้าทางอากาศ รวมกว่า 10,000 ล้านบาท มีรายได้จากหน่วยธุรกิจการบินในการให้บริการลูกค้ากว่า 80 สายการบินเป็นเงินรวม 4,800 ล้านบาท ซึ่งจากความมุ่งมั่นในการหารายได้และการหาประโยชน์จากทรัพย์สินรองที่ไม่ได้ใช้งาน บริษัทขาดทุนจากการดำเนินงานในช่วง 6 เดือนแรกของปี 2564 ลดลงจากช่วงเวลาเดียวกันของปี 2563 เป็นเงิน 3,973 ล้านบาท เมื่อรวมรายการครั้งเดียวทางบัญชี ทำให้มีกำไรสุทธิ 11,121 ล้านบาท ดีขึ้นกว่าช่วงเดียวกันของปี 2563 เป็นเงิน 39,151 ล้านบาท